Борбук кызы Мисирбүбү

Борбук кызы Мисирбүбү Өрмөкчү. 1941-ж. Кочкор районундагы Ак-жар айылында төрөлгөн.

Өрмөкчүлүктүы кара термесин энеси Байкулудан, кайын эжеси Мар-жакеден үйрөнөт. Мисирбүбүнүн соккон өрмөгүнүн бири - «жел боо». Мында сегиз кош жип бар. Буга «омуртка оюмун» түшүрөт. Ал буюмдун «ортолук көчөтүн» кызыл менен жашыл өңдөн тандайт да, бир четин «чычкан изи» кылып ичке актан, экинчи жээгине үч кара жиптен кооздук салат. Көркөм көчөттүн мындай жөнөкөйрөөк түрлөрүн жүзөгө ашыруу - узчулуктун башаты. Ал согуп жаткан «кереге чалгычынан» даана байкалат. Мынца түгөйлүү алты жип күзүктөлөт. Күзүктөөдө ак жип менен салынган «чычкан изи» бөтөнчө керектелет. Бул таар согууда «ала мончок», сайма саюда «суу», оймочулукта «аламыч» делет. Ал ортолук жана четтик ар кандай көркөм көчөттөрдү көркүнө чыгарып, буюмдун ажарын ачат. Терме өнөрүндө да бул айрыкча мааниге ээ. Мында чебер тал жиптерди чаташтырбай чалып, сокмо кылычты өйдө көтөрүп, ирети менен кыймылдатат. Уук тизгичти ийине келтире согот. Уздун таар термелеринде «тумарча көчөтү», «омуртка көчөтү», «чымын канат көчөтү» басымдуулук кылат да, көк-кызылды, кара-акты «чычкан изи» катары пайдаланат. Уздугун кызы Айнагүлгө, келини Чынаркүлгө жугузган. Сүрөтү түстүү баттамада. Катышкан көргөзмөлөрү, кароо-сынактары жана алган сыйлыктары 1986-ж. Кыргыз ССРинин 40 жылдыгына карата «Көркөм кол өнөрчүлөрдүн республикалык кароо-сынагы». Шырдак, таар буюмдары үчүн ЭЧЖРКнүн II даражадагы диплому; 1982-ж. СССРдин 60 жылдыгына карата «Көркөм кол өнөрчүлөрдүн республикалык кароо-сынагы». Таар буюмдары үчүн Кыргызстан КП БКнын жана Кыргыз ССР Министрлер Советинин Ардак грамотасы; 1991 ж. «Элдик кийим-кечектердин жана зер буюмдардын республикалык кароо-көргөзмөсү». Сырт кийимдери үчүн Кыргызстан Маданият министрлигинин Ардак грамотасы.

 Колдонулган адабияттар 
Акматалиев A. Кыргыздын уз-усталары: Антология/Башкы ред. А. Карыпкулов; сүрөтчүлөрү Д. Чочунбаева, Г. В. Половникова. — Б.: КЭнин Башкы редакциясы, 1997, — 240 б.
ISBN 5-89750-080-0
Категория:Инсандар